Bergen Skog og Træplantingsselskap skal tilrettelegge en historisk, men lite kjent, trasé på byfjellene.

Det innebærer en storstilt oppgradering av turstien fra Fjellveien i nord, opp uren til Sandviksbatteriet og videre sørover på kammen mot Sandvikspilen. Blant annet skal sherpaer bygge trapp i en bratt ur.

3,5 millioner

Til sammen er det beregnet at kostnaden vil bli på 3,5 millioner kroner, ifølge skogmester Øystein Simonsen i Bergen Skog og Træplantingsselskap.

– Det vil bli en nydelig trasé der du kan gå fra Fjellveien, opp via Sandviksbatteriet og tilbake til Stoltzekleiven. Det blir en sammenhengende rundtur, sier Simonsen.

Hele kostnaden blir dekket av Sparebanken Vest, opplyses det i en pressemelding.

Mye som skal gjøres

Arbeidet skal starte allerede i begynnelsen av april. Etter planen skal sherpaene være ferdig med trappen en gang i september.

– Det første vi skal gjøre er å fjellsikre i selve traseen. Deretter blir det en del arbeid med rydding av traseen og å legge broer over de mest våte områdene, sier skogmesteren.